ג'רמייה מאסי

ג'רמייה מאסי (באנגלית: Jeremiah Massey, בקירילית: Џеремаја Мејси; נולד ב-22 ביולי 1982 בדטרויט, מישיגן) הוא כדורסלן אמריקאי בעל אזרחות מקדונית המשחק עבור ציקליסטה אולימפיקו בעמדת הפאוור פורוורד ואף לעיתים רחוקות בעמדת הסנטר. גובהו 2.02 מטרים.

מאסי שיחק בליגת המכללות עבור אוניברסיטת המדינה של קנזס. במדי האוניברסיטה נבחר למצטיין מחוז ה-Big 12 לשנת 2004. בנוסף לכך, נבחר לחמישיות השנה של אותו מחוז בשנים 2004 ו-2005. במצטבר שיחק מאסי בשורות האוניברסיטה במשך ארבע שנים.

בסיום קריירת המכללות, נרשם מאסי לדראפט ה-NBA של 2005 אך לא נבחר בו. בסופו של דבר החל את הקריירה המקצועית באירופה, במדי הקבוצה היוונית, אא"ל לאריסה. בעונתו היחידה בלאריסה, העמיד ממוצעים של 10 נקודות ו-6.7 ריבאונדים. לאחר עונה זו חתם בקבוצת היורוליג, אריס סלוניקי בה שיחק במשך שתי עונות (2006–2008), ואותה הוביל למעמד של "שלוש הגדולות" בכדורסל היווני.

אף־על־פי שלא הצליח להוביל את הקבוצה לזכייה בתארים, נחשב מאסי לכדורסלן הבולט ביותר בה ולאחד הזרים הבולטים בליגה היוונית ובאירופה בכלל. יכולת זאת הובילה להחתמתו במועדון הפאר הספרדי ריאל מדריד. בריאל מדריד שיחק בעונות 2008–2010.

למרות אזרחותו האמריקאית, שיחק מאסי עבור נבחרת מקדוניה בכדורסל, לאחר שהתאזרח בשנת 2008.

קישורים חיצוניים

 דף השחקן באתר היורוליג (אנגלית)
 דף השחקן באתר פיב"א

הערות שוליים

כדורסלנים מקדונים
כדורסלני נבחרת מקדוניה
כדורסלני אריס סלוניקי
כדורסלני אוברדוירו
כדורסלני ריאל מדריד
כדורסלני לוקומוטיב קובאן
כדורסלני אוניברסיטת המדינה של קנזס
כדורסלנים אפרו-אמריקאים
כדורסלנים אמריקאים
מישיגן: כדורסלנים
אמריקאים שנולדו ב-1982